Eerste van vyf nuwe Airbus A330-300-vliegtuie vir SALSAL A330-300 (Foto: SAL) Die nasionale lugredery het Saterdag in ŉ verklaring gesê die oorblywende vier vliegtuie sal na verwagting later vandeesmaand en vroeg volgende jaar afgelewer word. Die A330’s sal SAL se bestaande langafstand en plaaslike en streeksvloot komplementeer, wat die 10 A320’s, wat verlede jaar afgelewer is, insluit. Die A330-300’s bied die jongste tegnologie, is omgewingsvriendelik en bied “ŉ gemaklike vliegervaring,” sê die SAL. Die jongste A330-300 se vliegafstand is 6 350 seemyl, of 11 750 km, en kan roetes van tot 11 ure aanpak. Die vliegtuig, wat Vrydag in die land aangekom het, het sitplek vir 249 passasiers met 46 in premium besigheidsklas en 203 in ekonomiese klas. Die SAL het gesê dié vliegtuie help die lugredery om sy netwerk in Afrika en verder uit te brei. Musa Zwane, waarnemende uitvoerende hoof van SAL, het gesê die nuwe vliegtuie bring noodsaaklike doeltreffendheid en is ŉ positiewe impak op die lugredery. “Dit is ŉ belangrike mylpaal vir SAL in die konteks van sy langtermyn-omkeerstrategie wat drie jaar gelede aangekondig is,” het Zwane gesê. “Ons bly verbind daartoe om seker te maak dat die lugredery finansieel onafhanklik raak en dié vliegtuie is ŉ stappie in die regte rigting. Volgens ons vooruitskattings, sal ons teen 2021 gelykbreek voor ons weer winsgewend word.” SAL het in September ŉ verlies van R4,67 miljard vir die finansiële jaar tot Maart 2015 aangekondig nadat dit ŉ jaar lank geduur het voor die finansiële state bekend gemaak kon word.